**Ministru kabineta noteikumu projekta „Noteikumi par fiskālo risku vispārējo vadību un par fiskālās nodrošinājuma rezerves apjoma noteikšanas metodoloģiju” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta (turpmāk – MK) noteikumu projekts „Noteikumi par fiskālo risku vispārējo vadību un par fiskālās nodrošinājuma rezerves apjoma noteikšanas metodoloģiju” (turpmāk – noteikumu projekts) izstrādāts, pamatojoties uz Fiskālās disciplīnas likuma (turpmāk – FDL) 16. panta trešo daļu un 17. panta trešo daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2013.gada 6. martā stājās spēkā FDL, kurš nosaka tādus fiskālās politikas principus un nosacījumus, kas nodrošina ekonomikas ciklā sabalansētu budžetu. FDL 16. pants paredz fiskālo risku vispārējo vadību, lai tiktu nodrošināta fiskālo rādītāju stabilitāte vidējā termiņā, kā arī iekļaujamo informāciju fiskālo risku deklarācijā.  FDL 17. pants paredz izveidot fiskālo nodrošinājuma rezervi, kuras mērķis ir nodrošināt gan vidēja termiņa budžeta ietvara likumā attiecīgajam gadam noteikto vispārējās valdības budžeta bilances plānoto līmeni nelielu makroekonomisko svārstību gadījumā, gan kvantificējamo fiskālo risku izraisīto izdevumu segšanas gadījumā.  Starptautiskā un arī Latvijas pēdējo gadu pieredze liecina, ka nesavlaicīga fiskālo risku apzināšana un to novēršanas plāna neesamība var izraisīt papildus valdības finansiālas saistības, finansēšanas nepieciešamības pieaugumu, valsts parāda būtisku pieaugumu, valsts parāda pārfinansēšanas risku un pat finanšu krīzi.  Latvijā jau šobrīd darbojas vairāki fiskālo risku vadības elementi, tomēr nepastāv vienots fiskālo risku vadības ietvars, kurā valsts līmenī tiktu sistemātiski veikta fiskālo risku identificēšana, to iespējamās ietekmes uz valsts budžetu un parādu izvērtēšana, attiecīgā riska vadības instrumenta izvēle un piemērošana.  Noteikumu projekts paredz fiskālo risku vispārējās vadības sistēmas darbības izveidi, fiskālo risku identificēšanas kārtību, kā tiek vērtēta fiskālo risku iestāšanās varbūtība un fiskālā ietekme, kā arī paredz kārtību, kādā sadarbojas vispārējās valdības sektorā ietilpstošās institūcijas noteikto funkciju veikšanā. Tāpat noteikumu projekts nosaka fiskālā nodrošinājuma rezerves apjoma noteikšanas metodoloģiju.  Noteikumu projekta noteiktā kārtība attiecas uz fiskālajiem riskiem, bet ne uz izdevumiem, līdz ar to noteikumu projekts neietekmē jauno politikas iniciatīvu sagatavošanu un izskatīšanu MK. Tomēr MK noteikumi nosaka kā tiek aprēķināta fiskālā nodrošinājuma rezerve un jo lielāka ir šī rezerve, jo mazāka ir fiskālā telpa jauno politikas iniciatīvu atbalstam.  Fiskālo risku identificēšana un mērīšana ir nepieciešama ar mērķi:   * nodrošināt fiskālo risku novērtēšanu un vadīšanu; * izstrādāt efektīvu fiskālo risku vadības stratēģiju, apzinot risku mazināšanas vai novēršanas instrumentus un pasākumus; * uzlabot fiskālās politikas ietvaros pieņemto lēmumu kvalitāti un ilgtspēju; * veicināt valsts kredītreitinga izaugsmi un investoru uzticību.   Noteikumu projektā tiek lietots jēdziens centrālā valsts iestāde. Likums par budžetu un finanšu vadību nosaka, ka centrālā valsts iestāde ir valsts budžeta iestāde, kurai gadskārtējā valsts budžeta likumā budžeta līdzekļus paredz tieši apropriācijas kārtībā. Tātad, šajā termina skaidrojumā jau ir pateikts, ka centrālā valsts iestāde ir vienlaicīgi arī budžeta iestāde. Līdz ar to, FDL attiecas uz Likumā par budžetu un finanšu vadību noteiktajām budžeta iestādēm, budžeta nefinansētām iestādēm un no valsts budžeta daļēji finansētām atvasinātām personām, jau automātiski norāda, ka FDL attiecās uz centrālām valsts iestādēm. Tātad, arī noteikumi, kas izdoti uz FDL pamata, balstās uz to pašu terminoloģiju.  Centrālās valsts iestādes dalās – ministrijās, un citās centrālās valsts iestādēs, kas nav ministrijas. Piemēri citām centrālām valsts iestādēm ir: Ministru kabinets, Valsts kontrole, Tiesībsargs, Sabiedrības integrācijas fonds un citas iestādes, kam valsts budžeta likumā apropriācija tiek plānota atsevišķā budžeta resorā.  Fiskālie riski tiek apkopoti fiskālo risku reģistrā, kas ir viens no fiskālo risku vispārējās vadības galvenajiem instrumentiem, kurā ikgadēji tiek atjaunota informācija. Noteikumu projekts fiskālo risku vadības procesu aplūko trīs līmeņos – fiskālo risku vispārējās vadības līmenī, specifisko fiskālo risku vadības līmenī un atsevišķo fiskālo risku vadības līmenī.  Par fiskālo risku vispārējās vadības līmeni ir atbildīga Finanšu ministrija, kura nodrošina fiskālo risku reģistra uzturēšanu un aktualizēšanu, uzkrājot nepieciešamo informāciju par fiskāliem riskiem, atbild par fiskālo risku vadības procesa koordinēšanu, uzraugot un sniedzot metodoloģisko atbalstu (skaidrojošas sanāksmes, konsultācijas, kā arī nepieciešamības gadījumā vadlīnijas par noteikumu projektā noteikto novērtējumu veikšanu) specifisko fiskālo risku vadības iestādei, kā arī izstrādā fiskālo risku deklarāciju un nosaka fiskālās nodrošinājuma rezerves apjomu. Metodoloģiskais atbalsts ietver gan skaidrojošas sanāksmes, telefoniskas un elektroniskās sarakstes konsultācijas, gan arī vadlīniju izstrādāšanu. Lai centrālās valsts iestādes 2015.gadā varētu sagatavot fiskālo risku vadības ziņojumu. Finanšu ministrija izstrādās vadlīnijas un ievietos savā tīmekļa vietnē līdz 2015.gada 1.janvārim.  Specifisko fiskālo risku vadība ietver tādus fiskālos riskus, kas, piemēram, ir saistīti ar valsts galvojumiem investīciju projektiem. Par specifisko fiskālo risku vadību ir atbildīgas centrālās valsts iestādes. Specifisko fiskālo risku vadības līmeņa iestādes izstrādā ikgadējos fiskālo risku vadības ziņojumus saskaņā ar noteikumu projekta 2.pielikuma, kuru mērķis ir sniegt informāciju Finanšu ministrijai, kas nepieciešama tās funkciju veikšanai, tai skaitā fiskālās rezerves apjoma aprēķinam, fiskālo risku deklarācijas sagatavošanai un informatīvās bāzes iegūšanai.  Noteikumu projekts paredz, ka Finanšu ministrija uzrauga centrālo valsts iestāžu veikto specifisko fiskālo risku vadības funkcijas, veic risku vadības procesa efektivitātes izvērtējumu un uz to pamata sniedz priekšlikumus centrālām valsts iestādēm fiskālo risku vadības uzlabošanai. Gadījumā, ja centrālā valsts iestāde nespēj panākt vienošanos par Finanšu ministrijas priekšlikumiem par kāda jauna fiskālā riska iekļaušanu vai esošā fiskālā riska izslēgšanu no fiskālā risku reģistra Finanšu ministrija normatīvajos aktos paredzētajā kārtībā sagatavo un iesniedz MK informatīvo ziņojumu par konkrētajiem priekšlikumiem un centrālās valsts iestādes viedokli.  Atsevišķo fiskālo risku vadība ietver tādus fiskālos riskus, kas, piemēram, ir saistīti ar valsts galvojumu konkrētam investīciju projektam. Atsevišķo fiskālo risku vadības iestādes ir atbildīgas par atsevišķo fiskālo risku vadību un informē atsevišķo fiskālo risku vadības iestādes par atsevišķo fiskālo risku vadības un kontroles pasākumiem. Finanšu ministrija tieši neietekmē atsevišķo fiskālo risku vadības atbildīgās iestādes, bet tas var notikt pastarpināti caur priekšlikumiem specifisko fiskālo risku vadības iestādēm, kas var ietvert pasākumus, kas ietekmē atsevišķo fiskālo risku vadību. Par atsevišķo fiskālo risku vadību ir atbildīgi valsts budžeta un Eiropas Savienības politikas instrumentu un citām ārvalstu finanšu palīdzības līdzekļu finansēto projektu un pasākumu īstenotāji, publiskās un privātās partnerības (turpmāk – PPP) projektu īstenotāji un vispārējās valdības sektorā ietilpstošās valsts komercsabiedrības.  Šis noteikumu projekts tiešā veidā neskar pašvaldību, valsts budžeta daļēji finansēto atvasināto publisko personu un budžeta nefinansēto iestāžu izraisīto fiskālo risku vispārējo vadību. Šo institūciju izraisītie fiskālie riski ir ietverti fiskālo risku vispārējā vadībā tikai tajos gadījumos, ja fiskālie riski ir saistīti ar valsts budžeta un no Eiropas Savienības politiku instrumentu un pārējās ārvalstu finanšu palīdzības līdzfinansēto un finansēto projektu un pasākumu īstenošanu, kā arī tad ja šīs iestādes ir publiskie partneri PPP projektos. Noteikumu projekts attiecas uz Eiropas Savienības fondu un citu starptautiskās sadarbības programmu (STS) projektiem, tomēr ne vienmēr projekta īstenošana ietver atsevišķu fiskālo risku. Ja projektu par saviem līdzekļiem īsteno institūcija, kas nav vispārējās valdības sektorā, atsevišķs fiskālais risks nepastāv un uz šo saņēmēju 6.punkta noteikumu projekta neattiecas. 6.punkts attiecas uz „tādiem fiskālajiem riskiem, kas saistīti ar attiecīgā projekta īstenošanu”. Līdz ar to Eiropas Savienības fondu un citu starptautiskās sadarbības programmu projektu īstenošana automātiski nozīmē, ka pastāv fiskālais risks. Fiskālo risku pastāvēšanu konkrētajās situācijās noteiks fiskālo risku reģistrs.  Noteikumu projekts skar privāto tiesību juridiskas personas tik lielā mērā, cik šīs personas īsteno no valsts budžeta un no Eiropas Savienības politiku instrumentu un pārējās ārvalstu finanšu palīdzības līdzfinansētos un finansētos projektus un pasākumus, kā arī tad, ja šīs personas ir privātie partneri PPP projektos. Papildus tam, šis noteikumu projekts nosaka arī tādu fiskālo risku vispārējo vadību, kas izriet no vispārējās valdības sektorā ietilpstošo komercsabiedrību komercdarbības.  Attiecībā uz PPP projektiem, šo noteikumu projekta 9. punkts paplašina tās tiesības, kas ir noteiktas MK 2009.gada 20.oktobra noteikumos Nr. 1216 „Noteikumi par uzraudzības institūcijas darbību un publiskā partnera vai tā pārstāvja līguma izpildes pārskata sniegšanu”, jo atsevišķo fiskālo risku vadības iestādes sniedz nepieciešamo informāciju centrālām valsts iestādēm, kas nepieciešama fiskālo risku vadības ziņojumu sagatavošanai.  Pašvaldības, valsts budžeta daļēji finansētās atvasinātās publiskās personas un budžeta nefinansētās iestādes savas kompetences ietvaros uzrauga un sniedz informāciju centrālai valsts iestādei par tādiem fiskālajiem riskiem, kas skar sekojošus projektus vai pasākumus:   * no valsts budžeta un no Eiropas Savienības politiku instrumentu un pārējās ārvalstu finanšu palīdzības līdzfinansētos un finansētos projektus un pasākumus; * PPP projektus.   Vispārējās valdības sektorā ietilpstošās valsts komercsabiedrības savas kompetences ietvaros uzrauga un sniedz informāciju centrālām valsts iestādēm par tādiem fiskālajiem riskiem, kas attiecas uz to finanšu rādītājiem, kas ietekmē vispārējās valdības budžeta bilanci un parādu.  Noteikumu projekts paredz centrālām valsts iestādēm tiesības uzdot projektu un pasākumu īstenotājiem un ar valsts pilnvarnieku starpniecību - vispārējās valdības sektorā ietilpstošās valsts komercsabiedrībām izstrādāt fiskālo risku vadības procedūras.  Noteikumu projekts nosaka fiskālo risku iestāšanās varbūtības un fiskālās ietekmes novērtējuma metodoloģiju. Fiskālo risku iestāšanās varbūtība tiek vērtēta 5 punktu skalā, vērtējot vai iestāšanās varbūtība ir tuvāka attiecīgi 0%, 10%, 30%, 60% vai 100%. Novērtējums 1 tiek veikts tad, ja iestāšanās varbūtība ir tuvāka 0%, novērtējums 5 tiek veikts, ja iestāšanās varbūtību ir tuvāka 100%. Fiskālo risku iestāšanās varbūtība tiek vērtēta ņemot vērā pastāvošos fiskālā riska mazināšanas pasākumus, kādi ir spēkā esošajos normatīvajos aktos, bet neņemot vērā papildu nepieciešamos pasākumus, piemēram, normatīvo aktu projektus.  Fiskālo risku iestāšanās varbūtību nevar novērtēt, ņemot vērā papildus nepieciešamos pasākumus, ar ko tiek saprasts, ka tā ir turpmākā nepieciešamā rīcība, kas nav stājusies spēkā un kas norāda, ka pastāvošie risku mazināšanas pasākumi nav pietiekami risku mazināšanai vai novēršanai. Piemēram, viens no riska mazināšanas pasākumiem attiecībā uz PPP ir noteikts MK 2009.gada 20.oktobra noteikumos Nr. 1216 „Noteikumi par uzraudzības institūcijas darbību un publiskā partnera vai tā pārstāvja līguma izpildes pārskata sniegšanu”, kas nosaka, ka publiskais partneris vai tā pārstāvis noteiktā termiņā sniedz PPP līguma izpildes pārskatu uzraudzības institūcijai ar informāciju par projekta ieviešanu, publiskā partnera veiktajiem maksājumiem privātajam partnerim, problēmām projekta ieviešanas laikā. Pēc pārskata saņemšanas uzraudzības institūcija sagatavo atzinumu par to, vērtējot veikto būvdarbu vai pakalpojumu atbilstību PPP līgumam un PPP aktīvu uzskaites nosacījumu ievērošanu, tas ir, lai PPP līgums neradītu nevēlamu ietekmi uz valsts budžeta ilgtermiņa saistību apjomu un valsts parādu. Attiecībā uz esošo sistēmu, kur pastāv atsevišķi risku vadības elementi (piemēram, PPP līguma izpildes pārskatu sniegšana), netiek veidota jauna sistēma. Respektīvi, noteikumu projekta 8., 9. un 10.punkts tiek piemērots tik lielā mērā, lai veiktu specifisko fiskālo risku vadības funkcijas, ņemot vērā jau pastāvošos un citos tiesību aktos noteikto risku vadības elementus.  Fiskālie riski tiek vērtēti kvalitatīvi, un, kur tas iespējams arī kvantitatīvi. Noteikumu projekts paredz, ka fiskālajiem riskiem, kuru fiskālā ietekme ir novērtēta kvalitatīvi, bet nav novērtēta kvantitatīvi, Finanšu ministrija var šos riskus iekļaut fiskālo risku deklarācijā kā nekvantificējamus fiskālos riskus vai novērtēt šo risku aptuveno fiskālo ietekmi, kas fiskālo risku reģistrā tiktu iekļauti kā kvantificējamie fiskālie riski. Savukārt fiskālos riskus, kas ir novērtēti kvantitatīvi, var iekļaut fiskālo risku deklarācijā kā nekvantificējamus fiskālos riskus, sniedzot attiecīgu pamatojumu. Fiskālie riski, kas uzrādīti kā nekvantificējamie fiskālie riski, ir svarīgi, jo ir veikta fiskālā riska identificēšana, izklāstīti tā nepieciešamie riska novēršanas pasākumi, lai savlaicīgi novērstu fiskālos riskus un nodrošinātu fiskālo rādītāju stabilitāti.  Minētais regulējums ir nepieciešams, lai nodrošinātu pietiekamu elastību fiskālā nodrošinājuma rezerves apjoma noteikšanā, tādejādi novēršot risku, ka fiskālā nodrošinājuma rezerve tiek noteikta neadekvāti liela.  Nosakot fiskālās nodrošinājuma rezerves apjomu, nekvantificējamie fiskālie riski netiek iekļauti šajos aprēķinos. Tāpat šajos aprēķinos neiekļauj fiskālos riskus ar iestāšanās varbūtību 1 un 5. Fiskālajiem riskiem ar zemu varbūtību tiek izmantota minimālā fiskālā nodrošinājuma rezerve 0,1% no iekšzemes kopprodukta (turpmāk – IKP), bet fiskālos riskus ar augstu varbūtību (ar iestāšanās varbūtību 5) fiskālajās prognozēs ņem vērā kā notikumus, kas attiecīgajā periodā notiks, respektīvi, to fiskālo ietekmi, ko iekļauj izdevumu vai ieņēmumu prognozēs, sagatavojot vispārējās valdības budžeta finansiālās bilances prognozes.  Fiskālā nodrošinājumu rezerve tiek aprēķināta fiskālajiem riskiem ar iestāšanās varbūtību 2, 3 un 4. Fiskālā nodrošinājuma rezerves apjomu aprēķina summējot visu kvantificējamo fiskālos riskus, kuriem:   * iestāšanās varbūtība novērtēta ar 2, fiskālo ietekmi procentos no IKP reizinot ar koeficientu 0,1; * iestāšanās varbūtība novērtēta ar 3, fiskālo ietekmi procentos no IKP reizinot ar koeficientu 0,3; * iestāšanās varbūtība novērtēta ar 4, fiskālo ietekmi procentos no IKP reizinot ar koeficientu 0,6.   Specifiskiem fiskālajiem riskiem Finanšu ministrija var mainīt koeficienta lielumu. Tas nepieciešams, lai gadījumos, kur iestāšanās varbūtību var noteikt precīzāk, varētu izmantot precīzākos datus. |
| 3. | Projekta izstrādē iesaistītās institūcijas | Nav |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Centrālās valsts iestādes, pašvaldības, valsts budžeta un Eiropas Savienības politikas instrumentu un citām ārvalstu finanšu palīdzības programmām finansēto projektu īstenotāji, publiskās un privātās partnerības projektu īstenotāji, vispārējās valdības sektorā ietilpstošās valsts komercsabiedrības. |
| 2. | Tiesiskā regulējuma ietekme uz tautsaimniecību un administratīvo slogu | Fiskālās disciplīnas īstenošana ir nepieciešama, lai nodrošinātu valsts tautsaimniecības ilgtspējīgu izaugsmi un attīstību un lai nostiprinātu uzticību valsts spējai īstenot ilgtspējīgu budžeta politiku. Starptautiskā pieredze norāda, ka piesardzīga, konsekventa un caurredzama fiskālā politika, kas nodrošina budžeta plānošanu vidējā termiņā, kā arī deficīta un parāda strikta kontrole, paaugstina tautsaimniecības konkurētspēju un samazina tās ievainojamību ārējo šoku rezultātā. Savukārt, fiskālo risku vispārējā vadība ir viens no fiskālās disciplīnas komponentiem, lai nodrošinātu fiskālo rādītāju (FDL 5.panta 1., 3., 4., 5. un 7.punktā noteikto rādītāju) stabilitāti vidējā termiņā neatkarīgi no ārējo faktoru izraisītām izmaiņām. |
| 3. | Administratīvo izmaksu monetārs novērtējums | Administratīvo izmaksu monetārs novērtējums tiek veikts vienai iestādei, ņemot vērā to, ka iestāžu skaits, kurām var būt kāds fiskālais risks, ir mainīgs.  Tiek pieņemts, ka informācijas sniegšanas pienākumu izpildi īsteno amatpersona, kuras atalgojums atbilst vidējam 12.mēnešalgu grupas 2.kategorijas darba samaksas apmēram ((1010+1442)/2=1226 *euro*). Finanšu līdzekļu apjoms (f), kas atbilst vienas stundas likmei tiek noteikts, dalot dotās amatpersonu grupas mēnešalgas apmēru ar 160 darba stundām (1226/160=7.66 *euro*).  Tiek pieņemts, ka atbildīgo un līdzatbildīgo institūciju darbinieku nepieciešamais laika patēriņš (l), lai centrālās valsts iestādes saņemtu informāciju no atsevišķo fiskālo risku vadības iestādēm, nodrošinātu informācijas sagatavošanas, apstrādes pienākumus, ir vienāds ar vidēji 36 stundām.  Tiek pieņemts, ka vienā iestādē ir viens atsevišķs fiskālais risks (kurā var būt vairāki atsevišķi fiskālie riski), kur ir iesaistīta centrālās valsts iestādes un padotības iestādes konkrētā struktūrvienība. Līdz ar to tiek pieņemts, ka uz šo vienu specifisko fiskālo risku ir 3 iesaistīti subjekti (n).  Fiskālo risku vadības ziņojuma sniegšana Finanšu ministrijai tiek paredzēta reizi gadā (b).  Vidējais administratīvā sloga palielinājums, kas saistīts ar fiskālo risku vadības ziņojuma sagatavošanu un iesniegšanu Finanšu ministrijā sastāda 827,28 *euro* gadā (C = (f x l) x (n x b) = 7.66 x 36 x 3 x 1). |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nav attiecināms |
| 2. | Atbildīgā institūcija | Finanšu ministrija |
| 3. | Cita informācija | Nav |

***Anotācijas III, V, VI sadaļas – projekts šīs jomas neskar.***

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Centrālās valsts iestādes, pašvaldības, valsts budžeta un Eiropas Savienības politikas instrumentu un citām ārvalstu finanšu palīdzības programmām finansēto projektu īstenotāji, publiskās un privātās partnerības projektu īstenotāji, vispārējās valdības sektorā ietilpstošās valsts komercsabiedrības. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Iesaistītās institūcijas noteikumu projekta izpildi nodrošina to esošo funkciju un uzdevumus ietvaros. Likuma par budžetu un finanšu vadību 46.pants paredz, ka budžeta līdzekļi ir jāizlieto efektīvi un ekonomiski atbilstoši paredzētajiem mērķiem. Tāpat šobrīd jau pastāv atsevišķi risku vadības elementi, piemēram, pārskatu sniegšana konkrētās nozarēs, tomēr nepastāv vienots fiskālo risku vadības ietvars, kurā valsts līmenī tiktu sistemātiski, centralizēti un regulāri veikta fiskālo risku identificēšana, to iespējamās ietekmes uz valsts budžetu un parādu izvērtēšana, attiecīgā fiskālā riska vadības instrumenta izvēle un piemērošana. Vienlaikus pēc Finanšu ministrijas veiktās sākotnējās fiskālo risku reģistra analīzes paredzams, ka centrālām valsts iestādēm nav liels fiskālo risku apjoms, kuru vadīšanu var veikt esošo funkciju ietvaros. |
| 6. | Cita informācija | Nav |

Finanšu ministra vietā –

Zemkopības ministrs J.Dūklavs

09.04.2014 15:40

2529

G. Rubīna

tālrunis 67083911,

[Gerda.Rubina@fm.gov.lv](mailto:Gerda.Rubina@fm.gov.lv)